Rusia, atentat la identitatea națională a României
Vicepreședintele Consiliului rus de securitate, Dmitri Medvedev, a declarat recent că românii nu sunt o națiune. Din punctul său de vedere, românii sunt un mod de viață. De altfel, el a precizat că România nu va primi înapoi tezaurul.
Pe fond, fostul consilier prezidențial Iulian Fota a criticat declarațiile oficialului rus în cadrul unei emisiuni la Digi 24. Acesta a precizat că declarația lui Dmitri Medvedev este cea mai gravă de până acum.
"Faptul că nu suntem un popor – e cea mai gravă afirmație a lui Medvedev", a precizat Iulian Fota.
De altfel, el și-a adus aminte și de o declarație mai veche a purtătoarei de cuvânt a Ministerului rus de Externe cu privire la limba română. Este vorba despre momentul în care Maria Zaharova a precizat că limba română este, de fapt, limba moldovenească.
Iulian Fota spune și despre această declarație că a fost un atentat asupra identității naționale a României.
"Ăsta e deja un atentat la identitatea noastră națională", a subliniat Fota.
Partidele anti-europene din România au o mare problemă
Fostul consilier prezidențial spune că partidele anti-europene din România au acum o mare problemă, după declarațiile fostului președinte rus. Iulian Fota spune că aceste partide care spun că România o duce mai bine fără Occident, vor arunca țara în mâinile unora care neagă poporul român.
"Asta o să aibă implicații mari în politica internă, pentru că noi avem formațiuni extremiste care vor un viitor de aur pentru România și care, atacând Occidentul, susțin că așa va fi bine pentru România. Oamenii ăștia acum au o problemă cât casa pentru că, atacând Occidentul, ne trimit în brațele unora care ne neagă ca și popor. Păi unde e patriotismul tău, când tu pledezi în favoarea unora care ne desființează pe noi, ca popor?", a spus Fota.
România nu va primi nimic din partea Rusiei
Dmitri Medvedev a mai spus, pe lângă faptul că românii nu sunt o națiune, și faptul că țara nu va primi absolut nimic din partea Federației Ruse. Parlamentul European a adoptat o rezoluție care prevede ca Rusia să returneze tezaurul. În context, vicepreședintele Consiliului rus de securitate spune că efectele acestei rezoluții nu se vro simți la Moscova.
Potrivit lui, România nu va primi nimic, cum nici Rusia nu a primit nimic în urma acțiunilor României din timpul celui de-al Doilea Război Mondial.
"N-am ce să spun în rusă, pot doar să-i trimit… Rezumând, duceți-vă la dracu", a spus el referindu-se la români.
De asemenea, el a mai spus că Uniunea Europeană a furat active rusești în valoare de 300 de miliarde de dolari. Acum, spune el, UE cere returnarea unui mărunțiș de aur României.
Liderii europeni nu au scăpat de criticile lui Dmitri Medvedev. Acesta i-a făcut idioți, slabi și proști.